钦定古今图书集成/明伦汇编/官常典/第722卷 > 秦传序〈子奭〉
## 钦定古今图书集成/明伦汇编/官常典/第722卷 > 秦传序〈子奭〉

按《宋史忠义传》：传序，江宁人，淳化五年，充夔峡巡检
使。李顺之乱，贼众奄至，傅夔州城下。传序督士卒昼
夜拒战，婴城既久，危蹙日甚，长吏皆奔窜投贼。传序
谓士卒曰：“吾为监军，尽死节以守城，吾之职也，安可
苟免乎！”城中乏食，传序出囊橐服玩，尽市酒肉以犒
士卒，慰勉之，众皆感泣力战。传序度力不能拒，乃为
蜡书遣人间道上言：“臣尽死力，誓不降贼。”城坏，传序
赴火死。传序家寄荆、湖间，子奭溯峡求父尸，溺死。人
以为父死于忠，子死于孝。奏至，太宗嗟恻久之，录传
序次子煦为殿直，以钱十万赐其家。煦卒，复以煦弟
昉为三班奉职。